ΓΡΑΠΤΗ ΕΡΩΤΗΣΗ P-1203/98 υποβολή: Patricia McKenna (V) προς την Επιτροπή (6 Απριλίου 1998)

Θέμα: Πολυμερής Συμφωνία για τις Επενδύσεις

Τα κράτη μέλη του ΟΟΣΑ διεξάγουν σήμερα διαπραγματεύσεις σχετικά με την Πολυμερή Συμφωνία για τις Επενδύσεις (ΠΣΕ). Το πιό πρόσφατο σχέδιο για τη συμφωνία αυτή περιέχει μια σειρά διατάξεων, οι οποίες θα μπορούσαν να υπονομεύσουν το δικαίωμα της Ευρωπαϊκής Ενώσεως να διαχειρίζεται την αλιευτική δραστηριότητα στην Κοινότητα σύμφωνα με τις δικές της προτεραιότητες και πολιτικές. Θα μπορούσαν επίσης να θέσουν σε κίνδυνο την ικανότητα της ΕΕ να εκπληρώσει τις δεσμεύσεις που έχει αναλάβει στο πλαίσιο σειράς διεθνών συνθηκών και συμβάσεων, τις οποίες έχει υπογράψει.

Οι διατάξεις οι οποίες προκαλούν τις μεγαλύτερες ανησυχίες αφορούν:

- την απαγόρευση των απαιτήσεων σχετικά με την παροχή 7

- την εφαρμογή της αρχής της «ισότιμης μεταχείρισης με τους ημεδαπούς» για όλους τους επενδυτές 7

- τις ρήτρες «standstill» και «roll-back» σχετικά με τις επιφυλάξεις.

Έχει προβεί η Επιτροπή σε αξιολόγηση των ενδεχόμενων συνεπειών της ΠΣΕ για την αλιευτική βιομηχανία της ΕΕ, συμπεριλαμβανομένων των τομέων της αλιείας, της μεταποιήσεως και της διαθέσεως στην αγορά; Μπορεί η Επιτροπή να αποδείξει ότι η ΠΣΕ ουδόλως θα περιορίσει το δικαίωμα της Κοινότητας να καθορίζει και να εφαρμόζει πολιτικές για τη διατήρηση των αλιευτικών αποθεμάτων και τη διαχείριση της κοινοτικής αλιευτικής δραστηριότητας;

Έχει η Επιτροπή ή κάποιο άλλο διαπραγματευόμενο μέρος προβεί σε ανάλυση των συνεπειών της ΠΣΕ για τις ισχύουσες διεθνείς συμβάσεις τις οποίες έχουν υπογράψει η ΕΕ και/ή τα κράτη μέλη, όπως η σύμβαση των ΗΕ για το δίκαιο της θάλασσας και η συνδεόμενη με αυτή συμφωνία σχετικά με τα αλληλοεπικαλυπτόμενα αποθέματα ιχθύων και τα άκρως μεταναστευτικά είδη καθώς επίσης και οι διάφορες περιφερειακές συμφωνίες για τη διαχείριση της αλιευτικής δραστηριότητας;

Ποιές διαβεβαιώσεις μπορεί να παράσχει η Επιτροπή για το ότι οι επιφυλάξεις τις οποίες προτίθενται να διατυπώσουν η Επιτροπή και ορισμένα κράτη μέλη θα παράσχουν επαρκή προστασία για την κοινοτική αλιευτική δραστηριότητα, τόσο στο παρόν όσο και στο μέλλον, και ότι αυτή δεν θα αναγκασθεί να τις ακυρώσει στο μέλλον;

Απάντηση του Sir Leon Brittan εξ ονόματος της Επιτροπής (30 Απριλίου 1998)

Η Πολυμερής Συμφωνία για τις Επενδύσεις (ΠΣΕ), η οποία αποτελεί αντικείμενο διαπραγματεύσεων στο πλαίσιο του Οργανισμού για την Οικονομική Συνεργασία και την Ανάπτυξη (ΟΟΣΑ), πρόκειται να καλύψει όλους τους τομείς της οικονομίας, συμπεριλαμβανομένου του τομέα της αλιείας. Δεδομένου ότι οι διαπραγματεύσεις συνεχίζονται, είναι δύσκολο να πραγματοποιηθεί αξιολόγηση των συνεπειών της ΠΣΕ επί της αλιευτικής βιομηχανίας και επί των υφισταμένων διεθνών, περιφερειακών και διμερών συμβάσεων. Η Επιτροπή έχει αναλάβει τη δέσμευση να διασφαλίσει ότι η ΠΣΕ δεν θα παρεμποδίζει την εφαρμογή των ισχυόντων μέτρων στον τομέα της κοινής πολιτικής αλιείας.

Οι διαπραγματευτές καταβάλλουν έντονες προσπάθειες για την εξεύρεση λύσεων σχετικά με τη συνέχιση της ισχύος των υφισταμένων διμερών, περιφερειακών και διεθνών συμφωνιών για τη διατήρηση και τη διαχείριση των αλιευτικών αποθεμάτων και την περαιτέρω ανάπτυξή τους.

Η Επιτροπή και ορισμένα κράτη μέλη έχουν καταρτίσει καταλόγους με προκαταρκτικές εξαιρέσεις, ώστε να προστατεύσουν τα ληφθέντα μέτρα στο πλαίσιο της κοινής πολιτικής αλιείας, καθώς και τις ισχύουσες και μελλοντικές διμερείς συμφωνίες στον τομέα της αλιείας, από τις υποχρεώσεις της ΠΣΕ. Για να υπάρξουν θετικά αποτελέσματα όλα τα κράτη μέλη οφείλουν να καταρτίσουν καταλόγους με παρόμοιες εξαιρέσεις. Η Επιτροπή συζητά με όλα τα κράτη μέλη τη διατύπωση τέτοιων εξαιρέσεων.